**大般若波羅蜜多經卷第三百八十一　　　　三藏法師玄奘奉　詔譯**

**初分諸功德相品第六十八之三「善現！云何名為四無所畏？善現！**

**一切如來、應、正等覺，自稱我是正等覺者，設有沙門、若婆羅門、若天魔梵、若餘世間，依法立難或令憶念：『佛於是法非正等覺。』我於彼難正見無緣，以於彼難正見無緣，得安隱住無怖無畏，自稱我處大仙尊位，於大眾中正師子吼轉大梵輪，一切沙門、若婆羅門、若天魔梵、若餘世間，決定無能如法轉者，是為第一。**

**一切如來、應、正等覺，自稱我已永盡諸漏，設有沙門、若婆羅門、若天魔梵、若餘世間，依法立難或令憶念：『佛於是漏未得永盡。』我於彼難正見無緣，以於彼難正見無緣，得安隱住無怖無畏，自稱我處大仙尊位，於大眾中正師子吼轉大梵輪，一切沙門、若婆羅門、若天魔梵、若餘世間，決定無能如法轉者，是為第二。**

**一切如來、應、正等覺，自稱我為諸弟子眾，說能障法染必為障，設有沙門、若婆羅門、若天魔梵、若餘世間，依法立難或令憶念：『有染此法不能為障。』我於彼難正見無緣，以於彼難正見無緣，得安隱住無怖無畏，自稱我處大仙尊位，於大眾中正師子吼轉大梵輪，一切沙門、若婆羅門、若天魔梵、若餘世間，決定無能如法轉者，是為第三。**

**一切如來、應、正等覺，自稱我為諸弟子眾說出離道，諸聖修習決定出離、決定通達、正盡眾苦、作苦邊際，設有沙門、若婆羅門、若天魔梵、若餘世間，依法立難或令憶念：『有修此道非正出離、非正通達、非正盡苦、非作苦邊。』我於彼難正見無緣，以於彼難正見無緣，得安隱住無怖無畏，自稱我處大仙尊位，於大眾中正師子吼轉大梵輪，一切沙門、若婆羅門、若天魔梵、若餘世間，決定無能如法轉者，是為第四。善現！是名四無所畏。**

**「善現！云何名為四無礙解？善現！義無礙解、法無礙解、詞無礙解、辯無礙解。善現！是名四無礙解。　「善現！云何義無礙解？謂緣義無礙智。　「善現！云何法無礙解？謂緣法無礙智。「善現！云何詞無礙解？謂緣詞無礙智。「善現！云何辯無礙解？謂緣辯無礙智。**

**「善現！云何如來、應、正等覺三十二大士相？善現！**

**世尊足下有平滿相，妙善安住猶如奩底，地雖高下，隨足所蹈皆悉坦然無不等觸，是為第一。**

**世尊足下千輻輪文，輞轂眾相無不圓滿，是為第二。**

**世尊手足皆悉柔軟，如睹羅綿勝過一切，是為第三。**

**世尊手足一一指間，猶如鴈王咸有鞔網，金色交絡文同綺畫，是為第四。**

**世尊手足所有諸指，圓滿纖長甚可愛樂，是為第五。**

**世尊足跟廣長圓滿，與趺相稱勝餘有情，是為第六。**

**世尊足趺脩高充滿，柔軟妙好與跟相稱，是為第七。**

**世尊雙[月\*耑]漸次纖圓，如瑿泥耶仙鹿王[月\*耑]，是為第八。**

**世尊雙臂脩直傭圓，如象王鼻平立摩膝，是為第九。**

**世尊陰相勢峰藏密，其猶龍馬亦如象王，是為第十。**

**世尊毛孔各一毛生，柔潤紺青右旋宛轉，是第十一。**

**世尊髮毛端皆上靡，右旋宛轉柔潤紺青，嚴金色身甚可愛樂，是第十二。**

**世尊身皮細薄潤滑，塵垢水等皆所不住，是第十三。**

**世尊身皮皆真金色，光潔晃曜如妙金臺，眾寶莊嚴眾所樂見，是第十四。**

**世尊兩足、二手掌中、頸及雙肩七處充滿，是第十五。**

**世尊肩項圓滿殊妙，是第十六。世尊髆腋悉皆充實，是第十七。**

**世尊容儀圓滿端直，是第十八。世尊身相脩廣端嚴，是第十九。**

**世尊體相縱廣量等，周匝圓滿如諾瞿陀，是第二十。**

**世尊頷臆并身上半，威容廣大如師子王，是二十一。**

**世尊常光面各一尋，是二十二。**

**世尊齒相四十齊平，淨密根深白逾珂雪，是二十三。**

**世尊四牙鮮白鋒利，是二十四。**

**世尊常得味中上味，喉脈直故能引身中諸支節脈所有上味，風熱痰病不能為雜，由彼不雜脈離沈浮、延縮、壞損、擁曲等過，能正吞咽津液通流故，身心適悅常得上味，是二十五。**

**世尊舌相薄淨廣長，能覆面輪至耳髮際，是二十六。**

**世尊梵音詞韻弘雅，隨眾多少無不等聞，其聲洪震猶如天鼓，發言婉約如頻迦音，是二十七。**

**世尊眼睫猶若牛王，紺青齊整不相雜亂，是二十八。**

**世尊眼睛紺青鮮白，紅環間飾皎潔分明，是二十九。**

**世尊面輪其猶滿月，眉相皎淨如天帝弓，是第三十。**

**世尊眉間有白毫相，右旋柔軟如睹羅綿，鮮白光淨逾珂雪等，是三十一。**

**世尊頂上烏瑟膩沙，高顯周圓猶如天蓋，是三十二。善現！是名三十二大士相。**

**「善現！云何如來、應、正等覺八十隨好？善現！**

**世尊指爪狹長薄潤，光潔鮮淨如花赤銅，是為第一。**

**世尊手足指圓纖長，傭直柔軟節骨不現，是為第二。**

**世尊手足各等無差，於諸指間悉皆充密，是為第三。**

**世尊手足圓滿如意，軟淨光澤色如蓮華，是為第四。**

**世尊筋脈盤結堅固深隱不現，是為第五。**

**世尊兩踝俱隱不現，是為第六。**

**世尊行步直進庠審如龍象王，是為第七。**

**世尊行步威容齊肅如師子王，是為第八。**

**世尊行步安平庠序，不過不減猶如牛王，是為第九。**

**世尊行步進止儀雅猶如鵝王，是為第十。**

**世尊迴顧必皆右旋，如龍象王舉身隨轉，是第十一。**

**世尊支節漸次傭圓妙善安布，是第十二。**

**世尊骨節交結無隙猶若龍盤，是第十三。**

**世尊膝輪妙善安布堅固圓滿，是第十四。**

**世尊隱處其文妙好，威勢具足圓滿清淨，是第十五。**

**世尊身支潤滑柔軟，光悅鮮淨塵垢不著，是第十六。**

**世尊身容敦肅無畏常不怯弱，是第十七。**

**世尊身支堅固稠密善相屬著，是第十八。**

**世尊身支安定敦重，曾不掉動圓滿無壞，是第十九。**

**世尊身相猶如仙王，周匝端嚴光淨離翳，是第二十。**

**世尊身有周匝圓光，於行等時恒自照曜，是二十一。**

**世尊腹形方正無欠，柔軟不現眾相莊嚴，是二十二。**

**世尊臍深右旋，圓妙清淨光澤，是二十三。**

**世尊臍厚不窊不凸周匝妙好，是二十四。**

**世尊皮膚遠離疥癬，亦無黶點、疣贅等過，是二十五。**

**世尊手掌充滿柔軟，足下安平，是二十六。**

**世尊手文深長明直潤澤不斷，是二十七。**

**世尊脣色光潤丹暉，如頻婆果上下相稱，是二十八。**

**世尊面門不長不短、不大不小如量端嚴，是二十九。**

**世尊舌相軟薄廣長如赤銅色，是第三十。**

**世尊發聲威震深遠，如象王吼明朗清徹，是三十一。**

**世尊音韻美妙具足如深谷響，是三十二。**

**世尊鼻高脩而且直，其孔不現，是三十三。**

**世尊諸齒方整鮮白，是三十四。**

**世尊諸牙圓白光潔漸次鋒利，是三十五。**

**世尊眼淨青白分明，是三十六。**

**世尊眼相脩廣，譬如青蓮華葉甚可愛樂，是三十七。**

**世尊眼睫上下齊整稠密不白，是三十八。**

**世尊雙眉長而不白緻而細軟，是三十九。**

**世尊雙眉綺靡順次紺琉璃色，是第四十。**

**世尊雙眉高顯光潤形如初月，是四十一。**

**世尊耳厚廣大脩長輪埵成就，是四十二。**

**世尊兩耳綺麗齊平離眾過失，是四十三。**

**世尊容儀能令見者無損無染皆生愛敬，是四十四。**

**世尊額廣圓滿平正形相殊妙，是四十五。**

**世尊身分上半圓滿，如師子王威嚴無對，是四十六。**

**世尊首髮脩長紺青稠密不白，是四十七。**

**世尊首髮香潔細軟潤澤旋轉，是四十八。**

**世尊首髮齊整無亂亦不交雜，是四十九。**

**世尊首髮堅固不斷永無褫落，是第五十。**

**世尊首髮光滑殊妙塵垢不著，是五十一。**

**世尊身分堅固充實逾那羅延，是五十二。**

**世尊身體長大端直，是五十三。**

**世尊諸竅清淨圓好，是五十四。**

**世尊身支勢力殊勝無與等者，是五十五。**

**世尊身相眾所樂觀嘗無厭足，是五十六。**

**世尊面輪脩廣得所，皎潔光淨如秋滿月，是五十七。**

**世尊顏貌舒泰光顯，含笑先言唯向不背，是五十八。**

**世尊面貌光澤熙怡，遠離顰蹙青赤等過，是五十九。**

**世尊身皮清淨無垢常無臭穢，是第六十。**

**世尊所有諸毛孔中常出如意微妙之香，是六十一。**

**世尊面門常出最上殊勝之香，是六十二。**

**世尊首相周圓妙好，如末達那亦猶天蓋，是六十三。**

**世尊身毛紺青光淨，如孔雀項紅暉綺飾色類赤銅，是六十四。**

**世尊法音隨眾大小不增不減應理無差，是六十五。**

**世尊頂相無能見者，是六十六。**

**世尊手足指約分明，莊嚴妙好如赤銅色，是六十七。**

**世尊行時其足去地如四指量而現印文，是六十八。**

**世尊自持不待他衛，身無傾動亦不逶迤，是六十九。**

**世尊威德遠震一切，惡心見喜恐怖見安，是第七十。**

**世尊音聲不高不下，隨眾生意和悅與言，是七十一。**

**世尊能隨諸有情類言音意樂而為說法，是七十二。**

**世尊一音演說正法，隨有情類各令得解，是七十三。**

**世尊說法咸依次第，必有因緣言無不善，是七十四。**

**世尊等觀諸有情類，讚善毀惡而無愛憎，是七十五。**

**世尊所為先觀後作，軌範具足令識善淨，是七十六。**

**世尊相好，一切有情無能觀盡，是七十七。**

**世尊頂骨堅實圓滿，是七十八。**

**世尊顏容常少不老好巡舊處，是七十九。**

**世尊手足及胸臆前俱有吉祥喜旋德相，文同綺畫色類朱丹，是第八十。**

**善現！是名八十隨好。**